बाप्पा तूं आयलो, आमी कितले उमळशीकेन तुज्या आगमनाची वाट पळयताले. फाटलीं दोन वर्सां आमी चवथ कशी मनयली तुका खबर आसात न्ही? बाप्पा, तुका साबार नांवांनी वळखतात. तुजें तर सगळेच गुणगान गायतात. म्हाका तुजें, विघ्नहर्ता हें रूप खूब आवडटा. कारण तुवें म्हजे जिणेंतलीं साबार विघ्नां पयस केल्यांत. तुवें ह्या वर्सां कोवीड महामारीच्या बंदखणींतल्यान आमका सोडोवन मेकळेपणान व्हड उमेदीन तुजो हो उत्सव मनोवपाची संद दिल्या.
 चवथ म्हणटकच मुखामळार खोशयेचो वेगळोच हांसो फुलता आनी त्याच बरोबर चवथीच्या तयारेंत दीस उजवाडून सांज केन्ना जाता हाचें भान लेगीत नासता. सद्या गोंयभर हेंच वातावरण दिश्टी पडटा. वेगवेगळ्यो ल्हान- व्हड आकाराच्यो सुंदर मुर्तीं घरांघरांत पळोवंक मेळटात, गोंयांत वाठारा प्रमाण चवथ मनोवपाची पद्दत बदलता, पूण भक्तांची बाप्पाचेर आशिल्ली श्रद्धा मात समान आसता. चडश्या घरांत आमकां एकाच रंगाची मुर्तीं पळोवंक मेळटा, पूण फकत मोजक्या घराब्यांत आमकां शेंदुरी (तांबड्या) रंगाची बाप्पाची मुर्ती पळोवंक मेळटा. हें आयकून तुमकां अजाप जालां आसतलें. थोड्यांक हे विशीं खबर आसतली. आतां ह्याच अमक्या घराब्यांत तांबडी मुर्तीं कित्याक काय, हो प्रस्न तुमकांच न्हय तर म्हाका लेगीत पडटा. कारण म्हज्या मूळ घरा लेगीत आमी फाटल्या कितल्याश्या वर्सां सावन बाप्पाची तांबड्या रंगाची मुर्तीं पुजपाची परंपरा आसा.
 हे मूर्ती फाटल्यान आख्यायिका खूब आसात, तातूंतली म्हाका खबर आसा ती सांगतां. एकदा गणपती आनी सिंधूर राकेसा मदीं झुज जालें आनी गणपतीन राकेसाक मारलो. रुशीमुनींक ताच्या अत्याचारा पसून मुक्त केले. राकेसाचें पुराय रक्त ताचेर पडलें म्हणून ताका आमी तांबड्या रंगात पुजतात, अशें हांवे गांवच्या जाणट्या कडल्यान आयकलां. जर आनीक वेगळी आख्ययिका आसा जाल्यार म्हाका ती जाणून घेवपाची उमळशीक आसा.
 फक्त आमच्या घरांत न्हय तर गोंयांत अशे साबार घराबें आसात, जांच्या घरांत आमकां तांबड्या रंगाचो गणपती पुजिल्लो पळोवंक मेळटा. हांव ल्हान आसताना म्हाका सदांच हो प्रस्न पडटालो. फकत आमगेर तांबडो गणपती कित्याक? तशें सगळीं मनयतात तशीच आमीय चवथ मनयतात. पूण मनात नकळत वेगळीच खोस भोगता, अंदुं चवथ सगळ्यांच्या मुखामळार खोशयेचें ल्हार घेवन बाप्पा आयला. बाप्पा आमचेर कृपादृश्टी दवर.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 